Broj: 711-I-1158-M-64/21-02-19

Zagreb, 18. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Nikoline Ribarić, zamjenice gradonačelnika Grada Jatrebarsko, za davanjem mišljenja Povjerenstva,** na 131. sjednici, održanoj dana 18. lipnja 2021.g., daje sljedeće

**MIŠLJENJE**

1. **Na temelju članka 14. stavka 5. ZSSI-a, dužnosnica Nikolina Ribarić, može obnašati dužnost zamjenice gradonačelnika Grada Jatrebarsko i funkciju** **predsjednice udruge „Društvo naša djeca Jatrebarsko“ te udruge „Zajednica kulturno-umjetničkih udruga Grada Jatrebarsko“, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Upućuje se dužnosnica da se u obnašanju dužnosti zamjenice gradonačelnika Grada Jatrebarsko, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od svakog pa i posrednog oblika sudjelovanja u sklapanju poslovnih odnosa Grada Jastrebarsko s navedenim udrugama kao i iz sudjelovanja u donošenju svake druge odluke iz nadležnosti Grada Jatrebarsko koja se odnosi na navedene udruge.**
3. **Dužnosnica Nikolina Ribarić ne može istovremeno uz obnašanje navedene dužnosti biti privremena ravnateljica ustanove Gradski muzej Jastrebarsko, s obzirom da navedena ustanova nije utvrđena kao ustanova od posebnog državnog interesa niti od posebnog interesa za Grad Jastrebarsko i/ili Zagrebačku županiju, niti je dužnosnica imenovana na navedenu upravljačku funkciju po položaju.**

Obrazloženje

Zahtjev za davanjem mišljenja Povjerenstva podnijela je dužnosnica Nikolina Ribarić, zamjenica gradonačelnika Grada Jastrebarsko. U knjigama ulazne pošte zahtjev je zaprimljen dana 17. lipnja 2021.g., pod poslovnim brojem 711-U-2473-M-64/21-01-4, povodom kojeg se vodi predmet broj M-64/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načenici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Nikolina Ribarić obnaša dužnost zamjenice gradonačelnika Grada Jastrebarsko od 20. svibnja 2021.g. Stoga je povodom obnašanja navedene dužnosti Nikolina Ribarić obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za mišljenjem navodi kako je novoizabrana zamjenica gradonačelnika Grada Jastrebarsko te je ujedno i predsjednica dvaju udruga „Društvo naša djeca Jastrebarsko“ te „Zajednica kulturno-umjetničkih udruga Grada Jastrebarsko“. Nadalje, dužnosnica navodi i kako je ravnateljica Centra za kulturu Jastrebarsko, a da je u postupku osnivanja ustanove Gradski muzej Jastrebarsko imenovana privremenom ravnateljicom koju dužnost obnaša volonterski. Dužnosnica navodi kako je osnivač Gradskog muzeja Jastrebarsko Centar za kulturu Jastrebarsko te je zanima postoji li zapreka u obnašanju navedne dužnosti kao i funkcije predsjednice udruga.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

U odnosu na obavljanje funkcije predsjednice udruge, Povjerenstvo ističe kako nema zapreke da, sukladno članku 14. stavku 5. ZSSI-a, dužnosnica Nikolina Ribarić, istovremeno obnaša dužnost zamjenice gradonačelnika Grada Jastrebarsko i funkciju predsjednice navedenih udruga, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Međutim, Povjerenstvo smatra da bi se, radi očuvanja vlastite vjerodostojnosti te povjerenja građana, kao i otklanjanja svake sumnje da dužnosnica koristi dužnost zamjenice gradonačelnika za vlastiti probitak, odnosno probitak udruga čija je predsjednica, ista kao zamjenica gradonačelnika trebala izuzeti od bilo koje vrste neposrednog ili posrednog sudjelovanja u poslovnim odnosima između Grada i navedenih udruga kao i iz sudjelovanja u postupcima donošenja svih odluka iz nadležnosti Grada Jastrebarsko koje se odnose na predmetne udruge što uključuje i dodijeljivanje novčanih sredstava udrugama iz proračuna Grada Jastrebarsko.

Odredbom članka 23. Zakona o muzejima („Narodne novine“, broj 61/18. i 98/19.) propisano je da javni muzej s više od pet zaposlenika ima upravno vijeće, dok je člankom 25. stavkom 3. istoga Zakona propisano da ako javni muzej nema upravno vijeće, ravnatelj obavlja i poslove iz nadležnosti upravnog vijeća.

Nadalje, Povjerenstvo je izvršilo uvid u Statut Gradskog muzeja Jastrebarsko od dana 24. lipnja 2020.g. Člankom 22. predmetnog Statuta propisano je da su tijela Muzeja ravnatelj i stručno vijeće, dok je člankom 23. propisano kako Muzejom upravlja ravnatelj te da isti vodi i organizira rad i poslovnje Muzeja te obavlja poslove Upravnog vijeća uz prethodnu suglasnost osnivača, a po potrebi i Gradskog vijeća Grada Jastrebarsko sukladno odredbama Zakona o ustanovama i Zakona o muzejima.

Člankom 26. istoga Statuta propisano je da će se do imenovanja ravnatelja Muzeja na temelju ponovljenog natječaja imenovati vršitelj dužnosti ravnatelja Muzeja, ali najduže na godinu dana te da se za vršitelja dužnosti može, bez provođenja javnog natječaja, imenovati osoba koja ima obrazovanje iz stavka 1. tog članka, a može se imenovati i osoba koja nije radnik javnog muzeja.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da Gradski muzej Jastrebarsko nije proglašen ustanovom od posebnog državnog interesa niti posebnog interesa za jedinicu lokalne ili regionalne samouprave.

S obzirom da Gradski muzej Jastrebarsko nije proglašen ustanovom od posebnog državnog interesa, kao ni ustanovom od posebnog interesa za Grad Jastrebarsko ili Zagrebačku županiju, a da je funkcija privremenog ravnatelja sukladno Statutu Gradskog muzeja Jastrebarsko u svojoj naravi upravljačka funkcija te da dužnosnica privremenom ravnateljicom nije izabrana po položaju sukladno članku 14. stavcima 1. i 2. ZSSI-a, dužnosnica Nkolina Ribarić ne može istovremeno uz obnašanje dužnosti zamjenice gradonačelnika bti i privremena ravnateljica Gradskog Muzeja Jastrebarsko.

U slučaju da Gradski muzej Jastrebarsko bude proglašen ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije članica u dva druga upravna vijeća ustanova, dužnosnica Nikolina Ribarić bi mogla istovremeno uz obnašanje dužnosti zamjenice gradonačelnika, ujedno biti i ravnateljica navedene ustanove.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnikca Nikolina Ribarić, elektroničnom dostavom
2. Objava na internetskoj stranici Povjerenstva
3. Pismohrana